สังคมข่าวหุ้น
*ดัชนีตลาดหุ้นหลุดแนวรับ 1,250 จุด ทำให้มีแนวรับถัดไปลงมาอยู่ 1,230 จุด และ 1,250 จุดจะพลิกเป็นแนวต้านไป ปัจจัยหลัก ๆ ที่กดดัชนีมาจากต่างประเทศเพราะวานนี้หุ้นเอเชียร่วงกันระนาว ส่วนฝั่งยุโรปก็ลงกันหนักมาก เฉลี่ย 2.5–3.0% และดาวโจนส์ฟิวเจอร์สที่ติดลบราว 300 จุด จากความผิดหวังมาตรการกระตุ้นเศรษฐกิจของสหรัฐฯ ขณะที่ปัจจัยภายในแม้จะมีมาตรการกระตุ้นเศรษฐกิจออกมา แต่ก็มีการชุมนุมการเมืองเข้ามารบกวนตลอด ทำให้หุ้นที่อาจได้รับผลกระทบจากม็อบถูกเทขาย เช่น CPN และ CRC
15 ต.ค. 2563

คาเฟอีน
*ดัชนีตลาดหุ้นหลุดแนวรับ 1,250 จุด ทำให้มีแนวรับถัดไปลงมาอยู่ 1,230 จุด และ 1,250 จุดจะพลิกเป็นแนวต้านไป ปัจจัยหลัก ๆ ที่กดดัชนีมาจากต่างประเทศเพราะวานนี้หุ้นเอเชียร่วงกันระนาว ส่วนฝั่งยุโรปก็ลงกันหนักมาก เฉลี่ย 2.5–3.0% และดาวโจนส์ฟิวเจอร์สที่ติดลบราว 300 จุด จากความผิดหวังมาตรการกระตุ้นเศรษฐกิจของสหรัฐฯ ขณะที่ปัจจัยภายในแม้จะมีมาตรการกระตุ้นเศรษฐกิจออกมา แต่ก็มีการชุมนุมการเมืองเข้ามารบกวนตลอด ทำให้หุ้นที่อาจได้รับผลกระทบจากม็อบถูกเทขาย เช่น CPN และ CRC
*แบงก์กสิกรไทย KBANK ของ “เสี่ยปั้น-บัณฑูร ล่ำซำ” ออกหุ้นกู้ชั่วนิรันดร์ตามรอย BBL แต่กสิกรไทยออกมาน้อยกว่า หรือ 500 ล้านดอลลาร์สหรัฐ หรือราว ๆ 1.55 หมื่นล้านบาท เพื่อเติมเงินกองทุนเทียร์ 1 ให้แกร่งขึ้น บวกกับรองรับการขยายตัวของธุรกิจ และอีกสาเหตุน่าจะมาจากแนวโน้มเอ็นพีแอล หลังหมดมาตรการพักชำระหนี้นั่นแหละ ที่อาจทำให้หนี้เสียพองขึ้นอีก
*วันก่อนหน้านี้ ผู้บริหารแบงก์ชาติมีการเปรย ๆ แนวคิดว่า อาจจะตั้งบริษัทบริหารสินทรัพย์ หรือ AMC ขึ้นมาใหม่ เพื่อให้มาช่วยการบริหารหนี้เสีย ทำให้หุ้นเอเอ็มซี พากันร่วงระนาว ไล่ตั้งแต่ BAM JMT และ CHAYO ส่วนฝั่งเอกชนมองว่า เรื่องนี้แบงก์ชาติอยู่เฉย ๆ น่ะดีแล้ว ไม่ต้องเข้ามาจุ้นจ้าน ปล่อยให้เอกชนเขาบริหารจัดการกันไป หรือให้เป็นไปตามกลไกตลาด อย่าเข้าไปยุ่งเสียทุกเรื่อง ส่วนขณะนี้ก็มีเอเอ็มซีอยู่หลายแห่ง เช่น ของแบงก์ต่าง ๆ เขาก็มีกันอยู่
*หุ้น บมจ.เจริญโภคภัณฑ์ หรือ CPF แม้ว่า ล่าสุด บรรดานักวิเคราะห์จาก “บล.” ต่าง ๆ จะออกมายกมือเชียร์ “ซื้อ” พร้อมบอกว่า ไตรมาส 3/2563 กำไรสุดแจ่ม และแนวโน้มไตรมาส 4 ก็ยังดี แต่ราคาหุ้นกระเตื้องได้เล็กน้อยช่วงเช้า ก่อนจะลงมาปิดลบอีก -0.50 บาท ปิด 26.00 บาท ก็ไม่รู้ว่าเกิดอะไรขึ้น เพราะประเด็นเรื่องต้นทุนอาหารสัตว์มีแนวโน้มแพง เห็นว่าไม่ได้กระทบอะไรเท่าไหร่ ส่วนกลุ่มนักลงทุนที่พากันขายออกมาคือ “กองทุน” ต่าง ๆ ซึ่งคงต้องไปสอบถามกันดูว่า พวกเอ็งขายออกมากันทำไม “ทุบราคา” เพื่อเก็บของหรือเปล่า
*ทิสโก้ไฟแนนเชียลกรุ๊ป หรือ TISCO แจ้งงบการเงินงวดไตรมาส 3/2563 ออกมาแล้ว กำไรกว่า 1.65 พันล้านบาท ที่ลดลงเพียง 18% หรือกำไรดีกว่าที่นักวิเคราะห์จากโบรกฯ ต่าง ๆ ได้คาดการณ์กันไว้ แต่ประเด็นที่น่าสนใจคือ Coverage Ratio ที่พุ่งขึ้นไป 196% และ BIS Ratio สูงกว่า 22.6% สะท้อนให้เห็นว่า ตั้งการ์ดได้แนนเปรี๊ยะมาก ๆ น่าจะผ่านการทดสอบสถานการณ์ในภาวะวิกฤติของแบงก์ชาติได้แน่นอน ใครที่ชอบหุ้นปันผลสวย ๆ รีบเข้ามาเก็บทิสโก้เข้าพอร์ตไว้ ขอตอบแทนแบงก์ชาติให้เลยว่า “ผ่านแน่ ๆ” ทั้งปี 2563-2565 ฟันธง !!!
*บมจ.บัตรกรุงไทย KTC ของคุณหมอระเฑียร ศรีมงคล แจ้งผลประกอบการไตรมาส 3/2563 ออกมาแล้วเช่นกัน กำไรสุทธิ 1,221 ล้านบาท ใกล้เคียงกับช่วงเดียวกันของปีก่อนหน้าที่มีกำไร 1,292 ล้านบาท ส่งผลช่วง 9 เดือนแรกกระเป๋าตุงแล้ว  4,011 ล้านบาท ลดลงจากปีก่อนหน้าที่มีกำไร 4,204 ล้านบาท ส่วนตัวเลขหนี้เสีย และเงินกองทุน ถือว่าดีขึ้นมาก ส่วนราคาหุ้น KTC ค่อย ๆ วิ่งขึ้นมาติดต่อกันแล้ว 15 วัน วันนี้มีโอกาสที่จะเกิดการขายทำกำไรได้
*ตลาดหลักทรัพย์ฯ ชวนผู้ลงทุนร่วมกิจกรรมบูธตลาดหลักทรัพย์ฯ ในงาน MONEY EXPO 2020 ปีนี้มาในแนวคิด “รู้ทางเลือก เพื่อทางรอด ต่อยอดเงินลงทุน” ครบเครื่องเรื่องวางแผนการเงิน ที่จะทำให้คุณสามารถจัดสรรเงินลงทุนเพื่อสร้างผลตอบแทนได้ตามไลฟ์สไตล์ โผกองทุนรวมเพื่อการออม เงินออมก็มี ภาษีก็ได้ลด กับ SSF &amp; RMF พร้อมโปรแกรมคำนวณภาษีเวอร์ชันล่าสุด เช็กแล้วรู้เลยลงทุนเท่านี้ ประหยัดภาษีได้เท่าไหร่ และพบโปรโมชันพิเศษอีกมากมายเมื่อเปิดบัญชีลงทุนหุ้นหรือกองทุนรวมภายในงาน วันที่ 22-25 ตุลาคม 2563 เวลา 10.00-20.00 น. ชาเลนเจอร์ ฮอลลล์ 1-2 อิมแพ็ค เมืองทองธานี